Title: ประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์ ในท้องที่ตำบลเหมืองง่า ตำบลในเมือง ตำบลต้นธง และตำบลบ้านแป้น อำเภอเมืองลำพูน จังหวัดลำพูน เป็นกรณีที่มีความจำเป็นโดยเร่งด่วน

ประกาศสำนักนายกรัฐมนตรี

ประกาศสำนักนายกรัฐมนตรี
เรื่อง
กำหนดให้การเวนคืนอสังหาริมทรัพย์ ในท้องที่ตำบลเหมืองง่า
ตำบลในเมือง
ตำบลต้นธง และตำบลบ้านแป้น อำเภอเมืองลำพูน จังหวัดลำพูน
เป็นกรณีที่มีความจำเป็นโดยเร่งด่วน[๑]

ตามที่ได้มีประกาศใช้บังคับพระราชกฤษฎีกากำหนดเขตที่ดินในบริเวณที่ที่จะเวนคืน
ในท้องที่ตำบลเหมืองง่า ตำบลในเมือง ตำบลต้นธง และตำบลบ้านแป้น อำเภอเมืองลำพูน
จังหวัดลำพูน พ.ศ. ๒๕๕๔
เพื่อสร้างและขยายถนนสายเชื่อมระหว่างทางหลวงแผ่นดินหมายเลข ๑๐๖
กับทางหลวงแผ่นดินหมายเลข ๑๐๓๓ นั้น

ผู้ว่าราชการจังหวัดลำพูนผู้เป็นเจ้าหน้าที่เวนคืนตามพระราชกฤษฎีกาดังกล่าว
ได้พิจารณาแล้วเห็นว่าการสร้างและขยายถนนสายเชื่อมระหว่างทางหลวงแผ่นดินหมายเลข
๑๐๖ กับทางหลวงแผ่นดินหมายเลข ๑๐๓๓ ดังกล่าวเป็นกรณีที่มีความจำเป็นโดยเร่งด่วน
เพื่ออำนวยความสะดวกและความรวดเร็วแก่การจราจรและการขนส่งอันเป็นกิจการสาธารณูปโภค
ซึ่งหากการเวนคืนเนิ่นช้าไปจะเป็นอุปสรรคอย่างมากแก่การพัฒนาเศรษฐกิจและสังคม

อาศัยอำนาจตามความในมาตรา ๑๓ วรรคหนึ่ง
แห่งพระราชบัญญัติว่าด้วยการเวนคืนอสังหาริมทรัพย์ พ.ศ. ๒๕๓๐ และมาตรา ๖๘/๑
แห่งพระราชบัญญัติทางหลวง พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติทางหลวง
(ฉบับที่ ๒) พ.ศ. ๒๕๔๙
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๓๔ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีโดยมติเมื่อวันที่ ๒๒ ตุลาคม พ.ศ. ๒๕๕๕
จึงกำหนดให้การเวนคืนอสังหาริมทรัพย์ ในท้องที่ตำบลเหมืองง่า ตำบลในเมือง ตำบลต้นธง
และตำบลบ้านแป้น อำเภอเมืองลำพูน จังหวัดลำพูน
ตามพระราชกฤษฎีกากำหนดเขตที่ดินในบริเวณที่ที่จะเวนคืน ในท้องที่ตำบลเหมืองง่า
ตำบลในเมือง ตำบลต้นธง และตำบลบ้านแป้น อำเภอเมืองลำพูน จังหวัดลำพูน พ.ศ. ๒๕๕๔
เป็นกรณีที่มีความจำเป็นโดยเร่งด่วน
เพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีอำนาจเข้าครอบครองหรือใช้อสังหาริมทรัพย์นั้น
ตามพระราชบัญญัติว่าด้วยการเวนคืนอสังหาริมทรัพย์ พ.ศ. ๒๕๓๐ ได้

ประกาศ
ณ วันที่ ๒๒ พฤศจิกายน พ.ศ. ๒๕๕๕
ยิ่งลักษณ์
 ชินวัตร
นายกรัฐมนตรี

ปริยานุช/ผู้จัดทำ
๔ ธันวาคม ๒๕๕๕

ณัฐพร/ผู้ตรวจ
๔ ธันวาคม ๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๑๘๒ ง/หน้า ๗/๒๙ พฤศจิกายน ๒๕๕๕